作者：谭宣子
词牌/韵律：摸鱼儿

paragraphs: 掩朱弦、住听金缕。
天涯同是羁旅。
多情记把香罗袖，残粉半粘荆树。
还信否。
便忍道、石台暗寂春无主。
分明间阻。
那睡鸭嘘云，翔鸳溜月，此际更休语。
人间世，谁识缄愁最苦。
轻帆重解烟雨。
而今翻笑周郎误。
挑剔寒缸寻谱。
游倦处。
果因甚、亭亭瘦影如前度。
无由寄与。
待谢却梅花，东风为我，吹梦过淮浦。